आठौं विराट गोल्डकप : आर्मीलाई हराएर एनआरटी क्वाटरफाइनलमा
एनआरटी शुक्रबार आठौं विराट गोल्डकप फुटबल प्रतियोगिताको क्वाटरफाइनल पुगेको छ । सहिद मैदानमा शुक्रबार रात्रिकालीन खेलमा एनआरटीले विभागीय टोली त्रिभुवन आर्मी क्लबमाथि २–० को जित निकालेको थियो । 
विराटनगर — एनआरटी शुक्रबार आठौं विराट गोल्डकप फुटबल प्रतियोगिताको क्वाटरफाइनल पुगेको छ । सहिद मैदानमा शुक्रबार रात्रिकालीन खेलमा एनआरटीले विभागीय टोली त्रिभुवन आर्मी क्लबमाथि २–० को जित निकालेको थियो । आर्मी सुनसरीमा जारी १४ औं इटहरी गोल्डकपको फाइनलिस्ट टिम हो । टोलीले शनिबार चर्च ब्वाइजसँग उपाधि भिडन्त गर्दै छ ।प्रतियोगिताको उद्घाटन खेलमा अर्को विभागीय टोली नेपाल पुलिस क्लब बिहीबार रोयल थिम्पु एफसीसँग ३–० ले स्तब्ध भएको थियो ।एनआरटीले सेमिफाइनल पुग्नका लागि आइतबार भारतको सिक्किम ड्रेगानको सामना गर्नेछ । शुक्रबार एनआरटीको जितमा विदेशी खेलाडी रिचार्ड र आफिज ओलावाले नायक भए । आर्मीका प्रशिक्षक मेघराज केसीले अवसर सदुपयोग गर्न नसक्दा र नियमित खेलाडीलाई मैदानमा नउर्तांदा पहिलो खेलमै हारको सामना गर्नुपरेको बताए ।खेलको २६ औ मिनेटमा रिचार्डले गोल गर्दै एनआरटीलाई अग्रता दिलाए । उनले आफिजले बक्समा उपलब्ध गराएको क्रस सदुपयोग गरे । खेलको ७५ औं मिनेटमा आफिजले गोल गर्दै टिमको अग्रता दोब्बर पारे । सुदीप श्रेष्ठको पासमा आफिजले हेडिङ गर्दा आर्मीका गोलकिपर समित श्रेष्ठले पञ्च गरे । पुनः आफिजले पाएको उक्त बललाई वान टचमै पोस्टको दिशा दिएका थिए । उनी प्लेयर अफ द म्याच घोषित हुँदै ११ हजार रुपैयाँबाट पुरस्कृत भए । शुक्रबार एनआरटीको जितमा गोलकिपर प्रमिजय गच्छदारले प्रभावकारी भूमिका निभाए । उनले आधा दर्जन बढी आर्मीको पोस्ट आक्रमणलाई निस्तेज पार्दै टिमलाई अन्तिम आठको यात्रा गराए ।शनिबार घरेलु टिम सांग्रिला मोरङ फुटबल क्लब र रोयल थिम्पु एफसीबीच पहिलो क्वाटरफाइनल खेल हुने तालिका छ ।